ORDE do 27 de xaneiro de 2005 pola que se clasifica como de interese docente a Fundación Valle del Sil.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 09/02/2005

Visto o expediente de clasificación da Fundación Valle del Sil, con domicilio na Rúa (Ourense).
Supostos de feito:
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Valle del Sil foi constituída en escritura pública outorgada no Barco de Valdeorras (Ourense) o dezaseis de novembro de dous mil catro, ante a notaria María Gema López Riesco, co número mil setecentos trinta e nove do seu protocolo, por Jerónimo Martínez Franco, José Manuel Carrasco Pascual, Santiago Fernández Fernández, Avelino García Ferradal e Lisardo Paradelo Álvarez que actúan no seu propio nome e dereito. Esta escritura foi emendada por outra outorgada ante a mesma notaria en data trinta e un de decembro de dous mil catro, co número mil novecentos corenta e sete do seu protocolo.
3. O obxecto da fundación, segundo establece o artigo cinco dos estatutos, é a contribución á mellora da sociedade galega a través da promoción de actividades relacionadas coa educación, innovación e investigación cultural e tecnolóxica. Para alcanzar eses obxectivos dará bolsas a estudantes por conceptos de residencia, axuda de textos, dará bolsas a estudantes e profesores para a realización de seminarios e programas de cooperación educativa, de innovación pedagóxica e tecnolóxica e de investigación; e contribuirá, así mesmo, a mellorar e con
solidar as relacións do ámbito docente e cultural co seu contorno económico e social, colaborando con tal propósito na busca do primeiro emprego por medio de acordos con empresas e institucións.
4. O padroado da fundación estará integrado por Jerónimo Martínez Franco como presidente, Santiago Fernández Fernández como vicepresidente, José Manuel Carrasco Pascual como secretario e por Avelino García Ferradal e Lisardo Paradelo Álvarez como vogais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como de interese docente da Fundación Valle del Sil, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese docente e á súa adscrición á Consellería de Educación e Ordenación Universitaria.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 26 de xaneiro de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese docente a Fundación Valle del Sil, adscribíndoa á Consellería de Edu
cación e Ordenación Universitaria que exercerá plenamente o protectorado sobre ela.
Santiago de Compostela, 27 de xaneiro de 2005.
Jaime Pita Varela
Conselleiro da Presidencia, Relacións
Institucionais e Administración Pública